PATVIRTINTA

Molėtų rajono savivaldybės tarybos

2023 m. gruodžio d. sprendimu

Nr. B1-

**MOLĖTŲ RAJONO SAVIVALDYBĖS PETICIJŲ KOMISIJOS NUOSTATAI**

**I SKYRIUS**

**BENDROSOS NUOSTATOS**

1. Molėtų rajono savivaldybės peticijų komisijos nuostatai (toliau – Nuostatai) reglamentuoja Molėtų rajono savivaldybės peticijų komisijos (toliau – Peticijų komisija) kompetenciją, teises ir pareigas, darbo organizavimą, peticijų nagrinėjimo tvarką.
2. Peticijų komisijos veikla organizuojama vadovaujantis Nuostatais, Lietuvos Respublikos Konstitucija, Lietuvos Respublikos peticijų konstituciniu įstatymu (toliau – Įstatymas), Lietuvos Respublikos vietos savivaldos įstatymu ir kitais teisės aktais.
3. Peticijų komisiją sudaro Molėtų rajono savivaldybės taryba savo kadencijos laikotarpiui.
4. Peticijų komisija yra atsakinga ir atskaitinga Molėtų rajono savivaldybės tarybai.
5. Peticijų komisija nagrinėja peticijas dėl savivaldybės institucijų priimamų norminių teisės aktų.
6. Nuostatuose vartojamos sąvokos taip, kaip jos yra apibrėžtos Lietuvos Respublikos peticijų konstituciniame įstatyme ir kituose teisės aktuose.

**II SKYRIUS**

**KREIPIMOSI REIKALAVIMAI**

1. Kreipimusi gali būti prašoma arba siūloma spręsti klausimus, nurodytus Įstatymo 7 straipsnyje.
2. Kreipimasis gali būti pateikiamas raštu tiesiogiai, paštu arba elektroninėmis ryšio priemonėmis. Kreipimasis turi būti pasirašytas pareiškėjo arba jo atstovo ir komisijai pateikiamas raštu tiesiogiai, paštu arba elektroninių ryšių priemonėmis. Elektroninių ryšių priemonėmis teikiamas kreipimasis turi būti pasirašytas kvalifikuotu elektroniniu parašu arba suformuotas tokiu būdu, kuris užtikrina elektroninę asmens atpažintį ir teksto autentiškumą.
3. Kreipimesi turi būti nurodyta:
   1. Pareiškėjo vardas, pavardė, asmens kodas;
   2. Pareiškėjo atstovui suteiktos teisės, jeigu kreipimesi nurodytam pareiškėjo atstovui suteikiamos ne visos Įstatyme numatytos pareiškėjo teisės;
   3. Pareiškėjo ir (ar) jo atstovo kontaktiniai duomenys (adresas ir (ar) elektroninio pašto adresas, telefono numeris), kuriais turi būti siunčiama informacija, susijusi su priimtais sprendimais dėl kreipimosi (peticijos);
   4. institucija, kuriai teikiamas kreipimasis;
   5. prašymas pripažinti kreipimąsi peticija, aiškiai nurodant, kokį ne tik pareiškėjui, bet ir visai visuomenei ar jos daliai svarbų klausimą prašoma ar siūloma spręsti, taip pat kreipimosi pateikimo priežastis ir tikslus;
   6. Pareiškėjo prašymas ar siūlymas priimti, pakeisti, papildyti ar pripažinti netekusiu galios norminį teisės aktą.
4. Prie kreipimosi gali būti pridėti kreipimesi nurodytą prašymą ar siūlymą pagrindžiantys dokumentai ar jų kopijos, siūlomo norminio teisės akto projektas, kita su kreipimusi susijusi medžiaga. Prie kreipimosi taip pat pridedamas pareiškėjo atstovavimą patvirtinantis dokumentas, jo kopija arba atstovavimą patvirtinančio elektroninio dokumento nuorašas.
5. Gautas kreipimasis užregistruojamas Savivaldybės administracijoje dokumentų valdymo bendrojoje informacinėje sistemoje DBSIS ir nedelsiant (ne vėliau, kaip kitą darbo dieną) perduodamas vertinti Peticijų komisijai. Apie kreipimosi užregistravimą ir perdavimą Peticijų komisijai ne vėliau kaip per 3 darbo dienas nuo kreipimosi užregistravimo dienos pranešama pareiškėjui ar jo atstovui nurodant kreipimąsi užregistravusią instituciją, kreipimosi registracijos numerį ir datą.

**III SKYRIUS**

**KREIPIMOSI VERTINIMAS IR PRIPAŽINIMAS PETICIJA**

1. Peticijų komisija gavusi kreipimąsi, ne vėliau kaip per 20 darbo dienų nuo kreipimosi užregistravimo, išsprendžia kreipimosi klausimą dėl jo pripažinimo peticija ir jos priėmimo nagrinėti klausimą. Kreipimasis nepripažįstamas peticija jeigu yra Lietuvos Respublikos peticijų konstitucinio įstatymo 12 straipsnyje nustatyti pagrindai.
2. Jeigu kreipimosi pripažinimo peticija ir peticijos priėmimo nagrinėti klausimui išspręsti reikalingi papildomi dokumentai, informacija ar nuomonė dėl kreipimesi (peticijoje) pateikto prašymo ar siūlymo 12 punkte nurodytas terminas skaičiuojamas nuo paskutinio reikalingo dokumento gavimo dienos.
3. Peticijų komisija, nustačiusi, kad kreipimosi nagrinėjimas nepriskirtas jos kompetencijai, per 5 darbo dienas nuo sprendimo dienos tokį kreipimąsi persiunčia Įstatymo 8 straipsnio 1 dalyje nurodytai atitinkamai institucijai ir apie tai praneša pareiškėjui ir jo atstovui.
4. Anoniminis kreipimasis, kai negali būti nustatytas jį pateikęs asmuo, Peticijų komisijos sprendimu paliekamas nenagrinėtas, jo turinys nevertinamas. Kreipimasis, kurio turinys yra nesuprantamas arba pažeidžia etikos ar moralės normas, motyvuotu Peticijų komisijos sprendimu nenagrinėjamas ir apie tai ne vėliau kaip per 5 darbo dienas nuo šio sprendimo priėmimo dienos pranešama pareiškėjui ar jo atstovui.

**IV SKYRIUS**

**PETICIJŲ KOMISISJOS KOMPETENCIJA**

1. Peticijų komisija, nagrinėdama peticiją, įvertina joje pateikto prašymo ar siūlymo teisėtumą, pagrįstumą, tikslingumą, naudingumą, atitiktį teisėkūros principams ir jų įgyvendinimo galimybes. Išnagrinėjusi peticiją, Peticijų komisija vienai iš savivaldybės institucijų, kuri turi įgaliojimus priimti peticijoje pateiktam prašymui ar siūlymui įgyvendinti reikalingą norminį teisės aktą, motyvuotai teikia vieną iš šių išvadų:

16.1. visiškai ar iš dalies tenkinti peticijoje pateiktą prašymą ar siūlymą ir inicijuoti norminio teisės akto priėmimą, pakeitimą, papildymą ar pripažinimą netekusiu galios;

16.2. netenkinti peticijoje pateikto prašymo ar siūlymo.

1. Peticijų komisija įgyvendindama Įstatyme numatytas funkcijas, turi šias teises:

17.1. pasitelkti specialistus ar ekspertus;

17.2. kreiptis į valstybės ir savivaldybės institucijas, mokslo ir studijų institucijas, švietimo įstaigas su prašymu per ne ilgesnį kaip 20 darbo dienų terminą nuo prašymo gavimo dienos pateikti nuomonę ir kitą reikiamą informaciją dėl kreipimesi (peticijoje) pateikto prašymo ar siūlymo;

* 1. kviesti į posėdžius specialistus, ekspertus, institucijų ar įstaigų atstovus, pateikusius ar galinčius pateikti nuomonę ir kitą reikiamą informaciją dėl kreipimesi (peticijoje) pateikto prašymo ar siūlymo;

17.4. reikalauti, kad pareiškėjas ar jo atstovas per Peticijų komisijos nustatytą ne ilgesnį kaip 10 darbo dienų terminą pateiktų papildomus dokumentus ar informaciją, susijusius su pateiktu kreipimusi (peticija);

17.5. kitas Įstatyme numatytas teises.

1. Peticijų komisijos pareigos numatytos Įstatyme ir kituose šių Nuostatų skyriuose.

**V SKYRIUS**

**PETICIJŲ KOMISIJOS DARBO ORGANIZAVIMAS**

1. Peticijų komisiją sudaro savivaldybės taryba savo kadencijos įgaliojimų laikui.
2. Peticijų komisijos sekretoriaus pareigas atlieka savivaldybės administracijos direktoriaus paskirtas valstybės tarnautojas ar darbuotojas. Peticijų komisijos sekretorius nėra Peticijų komisijos narys.
3. Peticijų komisija gautus kreipimusis nagrinėja Įstatyme numatytais terminais.
4. Peticijų komisijos pirmininkas atstovauja Peticijų komisijai, organizuoja jos darbą ir vadovauja jos posėdžiams. Nesant Peticijų komisijos pirmininko, jo pareigas ir funkcijas vykdo Peticijų komisijos pirmininko pavaduotojas.
5. Peticijų komisijos veiklos forma yra posėdžiai, kurie gali vykti nariams dalyvaujant fiziškai, gali vykti nuotoliniu būdu realiuoju laiku elektroninių ryšių priemonėmis arba mišriu būdu. Posėdžio formą nustato Peticijų komisijos pirmininkas savo iniciatyva arba atsižvelgdamas į Peticijų komisijos narių (-o) prašymą.
6. Peticijų komisijos pirmininkas organizuoja ir šaukia Peticijų komisijos posėdį, sudaro posėdžio darbotvarkę. Peticijų komisijos nariai turi teisę siūlyti pakeisti ar papildyti darbotvarkę. Apie Peticijų komisijos posėdį Peticijų komisijos nariams pranešama ne vėliau kaip prieš 5 kalendorines dienas elektroninio ryšio priemonėmis, kartu jiems pateikiami numatomi nagrinėti kreipimaisi ir su jais susijusi ir turima medžiaga. Taip pat nurodoma posėdžio data, laikas, vieta ir forma.
7. Peticijų komisijos posėdžiai yra teisėti, jei juose dalyvauja daugiau kaip pusė visų Peticijų komisijos narių. Sprendimai yra priimami posėdyje dalyvaujančių Peticijų komisijos narių balsų dauguma. Jeigu balsų skaičius pasiskirsto po lygiai, lemia Peticijų komisijos pirmininko balsas.
8. Peticijų komisijai priimant sprendimus, posėdyje dalyvauja tik Peticijų komisijos nariai ir posėdžio sekretorius.
9. Peticijų komisijos posėdžiai protokoluojami ir daromas posėdžio garso įrašas. Rašytinį protokolą pasirašo Peticijų komisijos pirmininkas ir protokolą surašęs sekretorius.
10. Peticijų Komisijos sprendimas įforminamas surašant komisijos sprendimą.

**VI SKYRIUS**

**PETICIJŲ NAGRINĖJIMAS**

1. Peticijų komisija, nagrinėdama peticijas, vadovaujasi Įstatymo 17 straipsnyje nustatytais principais.
2. Peticijų komisija pradėdama posėdį dėl konkrečios peticijos nagrinėjimo, sprendžia dėl peticijos (ne)viešo nagrinėjimo, vadovaudamasi Įstatymo 17 straipsnio 2 punkte nurodytais atvejais.
3. Peticijos nagrinėjamos valstybine kalba.
4. Peticija išnagrinėjama Peticijų komisijos paskirto posėdžio metu, ne vėliau kaip per 3 mėnesius nuo sprendimo priimti peticiją nagrinėti priėmimo dienos.
5. Jeigu Peticijų komisija pateikia išvadą tenkinti peticijoje pateiktą prašymą ar siūlymą, gali būti parengiamas teisės akto projektas arba siūloma sudaryti komisiją ar darbo grupę teisės akto projektui parengti, arba siūloma pavesti Savivaldybės institucijoms parengti teisės akto projektą.
6. Pareiškėjas ar jo atstovas apie Peticijų komisijos teikiamą išvadą informuojamas ne vėliau kaip per 5 darbo dienas nuo išvados priėmimo dienos, apie tai paskelbiama Savivaldybės interneto svetainėje.
7. Peticijų komisija, priėmusi sprendimą pripažinti kreipimąsi peticija ir priimti peticiją nagrinėti, nustato peticijos nagrinėjimo būdą, vietą ir laiką ir apie tai paskelbia Peticijų komisiją sudariusios institucijos interneto svetainėje.

**VII SKYRIUS**

**BAIGIAMOSIOS NUOSTATOS**

1. Nuostatai gali būti pakeisti, papildyti ar panaikinti savivaldybės tarybos sprendimu.
2. Nuostatuose nereglamentuota veikla vykdoma pagal Lietuvos Respublikos peticijų konstituciniame įstatyme ir kituose teisės aktuose nustatytą tvarką.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_